Všeobecne záväzné nariadenie obce XY
č. XX/RRRR o pamätihodnostiach obce

Obecné zastupiteľstvo v XY, na základe § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 14 ods. 4 zákona č. 49/2002 Z. z. o ochrane pamiatkového fondu v znení neskorších predpisov, vydáva toto všeobecne záväzné nariadenie o pamätihodnostiach obce XY.

**PRVÁ ČASŤ**

**ÚVODNÉ USTANOVENIA**

**Čl. 1**

**Predmet úpravy**

Toto všeobecne záväzné nariadenie (ďalej len „nariadenie“) upravuje spôsob vytvorenia evidencie pamätihodností, odborného vedenia ich evidencie, podmienky výberu pamätihodností, ich zápisu do zoznamu pamätihodností a spôsob ich ochrany a využívania s cieľom zachovania ich kultúrnohistorickej hodnoty a zlepšovania ich stavu pre budúce generácie.

**Čl. 2**

**Vymedzenie základných pojmov**

1. Pamätihodnosti obce sú hnuteľné a nehnuteľné veci, ktoré majú historickú, spoločenskú, krajinnú, urbanistickú, architektonickú, vedeckú, technickú, výtvarnú alebo umelecko-remeselnú hodnotu, tiež kombinované diela prírody a človeka, historické udalosti, názvy ulíc, zemepisné a katastrálne názvy, ktoré sa viažu k histórii a osobnostiam obce a nie sú zaradené do Ústredného zoznamu pamiatkového fondu Slovenskej republiky.
2. Ochrana pamätihodností obce je súhrn činností a opatrení zameraných na identifikáciu, výskum, evidenciu, zachovanie, obnovu, reštaurovanie, revitalizáciu, využívanie a prezentáciu pamätihodností.
3. Základná ochrana pamätihodností obce je súhrn činností a opatrení vykonávaných na predchádzanie ohrozeniu, poškodeniu, zničeniu alebo odcudzeniu pamätihodností obce.

**DRUHÁ ČASŤ**

**EVIDENCIA PAMÄTIHODNOSTÍ**

**ČI. 3**

**Zoznamy pamätihodností**

1. Členenie pamätihodností:

**a) Hmotné nehnuteľné pamätihodnosti**

a.1) nehnuteľné objekty – sakrálne (kostoly, kaplnky, kríže, zvonice a pod.), objekty s kultúrno-výchovnou a vzdelávacou funkciou prístupné verejnosti (rodné domy významných rodákov, pamätné izby, pamätné miesta, súkromné múzeá, pamätníky a pod.), ďalšie stavby rôzneho druhu a účelu využitia, hodnotné z hľadiska stavebného, architektonického a priemyselného vývoja mesta, tiež sochy, plastiky, mozaiky, reliéfy, pamätné tabule a iné objekty umiestnené na verejných priestranstvách alebo budovách, hroby významných rodákov alebo významných osobností pochovaných na území obce, hroby, ktoré majú historickú alebo umeleckú hodnotu a pod., tiež vojnové hroby a cintoríny, ktoré sú vedené podľa § 10 ods. 2 zákona č. 130/2005 Z. z. o vojnových hroboch.

a.2) kombinované diela prírody a človeka, najmä pamätné miesta, pútnické miesta a iné prírodné útvary viažuce sa na historickú alebo pamätnú udalosť, či osobnosť, pramene s liečivou alebo pitnou vodou, vyhliadkové veže, udržiavané besiedky v parkoch alebo lesoch, iné prírodné výtvory, ktorých okolie bolo upravené človekom.

a.3) významné krajinné prvky, najmä les, jazero, mokraď, rieka, bralo, tiesňava, park, aleja, prírodný útvar a pod., ktoré utvárajú charakteristický vzhľad krajiny, alebo prispievajú k jej ekologickej stabilite, dreviny (stromy alebo kry) rastúce jednotlivo alebo v skupinách mimo lesného pôdneho fondu.

**b) Hmotné hnuteľné pamätihodnosti**

b.1) predmety viažuce sa k histórii obce: erb, pečať, zástava, kronika mesta, listiny a dokumenty viažuce sa ku vzniku obce, významným udalostiam a osobnostiam obce, k založeniu významných inštitúcií na území obce, predmety významných spolkov, ktoré jestvovali na území obce,

b.2) predmety charakteristické alebo viažuce sa na miestnu históriu alebo folklór (kroje, remeselné výrobky, nábytok, a pod.),

b.3) umelecké výtvarné alebo sochárske diela, ich fragmenty a pod.

b.4) športové a iné trofeje, ktoré získali športové kluby alebo iné spolky a krúžky pri svojej činnosti, resp. obec získala v rámci družby s inými samosprávami doma alebo v zahraničí.

**c) Nehmotné pamätihodnosti**

c.1) pamätné dni (deň založenia obce, deň narodenia alebo úmrtia významných rodákov),

c.2) historické udalosti (postavenie významných budov, založenie významných inštitúcií, škôl, významné stretnutia, návštevy významných osôb),

c.3) pôvodné historické názvy (názvy ulíc alebo častí obce, zemepisné a katastrálne názvy, ktoré sa viažu k histórii a osobnostiam obce a pod.),

c.4) hudobné diela a ľudové piesne viažuce sa k obci.

1. Zbierka príloh evidovaných pamätihodností musí obsahovať aj doklad (uznesenie), na základe ktorého boli pamätihodnosti zapísané alebo zrušené z evidencie. Zbierka príloh môže pozostávať aj z fotografií, fotodokumentácie, historických máp, kresieb a inej grafickej dokumentácie, ako aj fotokópií dokumentov a textového popisu objektu, predmetu, udalostí, osobnosti atď.
2. Predmetom evidencie nie sú hnuteľné a nehnuteľné národné kultúrne pamiatky zapísané v Ústrednom zozname pamiatkového fondu, pre ktoré platí osobitný režim upravený zákonom č. 49/2002 o ochrane pamiatkového fondu.

**TRETIA ČASŤ**

**ZÁSADY OCHRANY A VYUŽÍVANIA PAMÄTIHODNOSTÍ**

**ČI. 4**

**Požiadavky kladené na obec**

1. Obec sa zaväzuje utvárať podmienky potrebné na zachovanie, ochranu, obnovu a vhodné využívanie pamätihodností.
2. Obec sleduje stav a využitie pamätihodností hmotného charakteru a vykonáva štátny stavebný dohľad nad zabezpečením ochrany pamätihodností v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Minimálne raz ročne je na rokovanie Obecného zastupiteľstva predkladaná správa o stave pamätihodností, zahŕňajúca prípadné zmeny v evidencii a stav jednotlivých pamätihodností.
3. Obec usmerňuje činnosti právnických a fyzických osôb pri záchrane, obnove a využívaní pamätihodností hmotného charakteru a poskytuje im odbornú a metodickú pomoc.
4. Obec sa zaväzuje informovať o jednotlivých konaniach v zmysle stavebného zákona i iných dotknutých zákonov, ktoré sa týkajú pamätihodností (napr. záväzné stanovisko k investičnej činnosti, územné konanie, stavebné konanie, konanie o odstránení stavby) ako aj o rozhodnutiach na povolenie rozkopávky, z dôvodu ochrany prípadných archeologických nálezov.
5. Pamätihodnosti zapísané v evidencii pamätihodností prezentuje obec ako súčasť svojho kultúrno-­historického dedičstva prostredníctvom informačno - propagačných materiálov obce, internetovej stránky obce, tlače a pri kultúrnych a spoločenských podujatiach.
6. Obec spolupracuje s orgánmi štátnej správy zúčastnenými na plnení úloh na úseku ochrany pamiatkového fondu, ako aj s vedeckými a odbornými inštitúciami, nadáciami, občianskymi združeniami a ďalšími organizáciami tretieho sektora.
7. Zápis do evidencie nehnuteľných pamätihodností alebo zrušenie zápisu v evidencii nehnuteľných pamätihodností obec oznámi vlastníkovi pamätihodnosti, krajskému pamiatkovému úradu a stavebnému úradu.

**ČI. 5**

**Práva a povinnosti vlastníka pamätihodnosti**

1. Vlastník pamätihodnosti je povinný ochraňovať a užívať pamätihodnosť v súlade a jej pamiatkovou hodnotou, zachovávať dobrý technický prevádzkový a estetický stav, ako aj vhodný spôsob využitia jednotlivých stavieb, skupín stavieb, areálov a územia (v zmysle zákona č. 50/1976 Zb. v znení neskorších predpisov).
2. Vlastník pamätihodnosti má právo požiadať obec o poskytnutie odbornej a metodickej pomoci vo veciach ochrany pamätihodnosti.
3. Vlastník pamätihodnosti má právo na prezentáciu nehnuteľnosti v rámci evidencie pamätihodností.

**ČI. 6**

**Všeobecné podmienky**

1. Pri stavebno - technických zmenách je potrebné, aby neboli ohrozené pamiatkové hodnoty pamätihodnosti a spôsobené nepriaznivé zmeny jej stavu. V prípade zmeny, alebo nutnosti upresnenia rozsahu ochrany pamiatkových hodnôt pamätihodnosti, obec požiada o odborné stanovisko krajský pamiatkový úrad.
2. Na pamätihodnosť alebo v jej blízkosti (10 m) je možné umiestniť reklamné, informačné, propagačné zariadenie, oznam alebo akékoľvek technické zariadenie len na základe povolenia obce, prípadne v sporných veciach krajského pamiatkového úradu. Pri vydávaní povolenia obec postupuje v zmysle príslušných ustanovení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (§ 71 ods. 1 písm. c/ a nasl.). Povolenie sa nevyžaduje pri označeniach budov štátnych orgánov, pri návestiach v záujme verejnej bezpečnosti a poriadku, pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok. Povolenie sa nevyžaduje ani pri označeniach budov, pokiaľ nie sú reklamným zariadením (§ 71 ods. 3 stavebného zákona). V tomto prípade však vlastník pamätihodnosti, resp. fyzická alebo právnická osoba, ktorá má dohodu s vlastníkom (ďalej len „vlastník“), musí rešpektovať pri umiestňovaní tohto zariadenia historickú hodnotu pamätihodnosti. Umiestnenie oznamu alebo technického zariadenia oznámi vlastník obci písomne. V tomto prípade je obec oprávnená upozorniť vlastníka pamätihodnosti na rešpektovanie historickej hodnoty pamätihodnosti.
3. Evidencia pamätihodností je podkladom pre priemet kultúrno - historických hodnôt do územno - plánovacej dokumentácie.

**ŠTVRTÁ ČASŤ**

**POSTUP PRI ZÁPISE DO EVIDENCIE PAMÄTIHODNOSTÍ**

**ČI. 7**

**Predkladanie a schválenie návrhov**

1. Návrh doplnkov a zmien evidencie pamätihodností môže Obecnému úradu v XY (ďalej len „OcU") predložiť v písomnej podobe akákoľvek fyzická alebo právnická osoba.
2. Spracovateľ (OcU) predloží návrh doplnkov a zmien evidencie pamätihodností na prerokovanie a posúdenie príslušnej komisii Obecného zastupiteľstva obce XY (ak relevantné). Prípadne v sporných veciach návrh predloží na vyjadrenie krajskému pamiatkovému úradu. Ak ide o nehnuteľné veci, predloží návrh na vyjadrenie aj stavebnému úradu. Po získaní stanovísk je návrh predložený na prerokovanie a rozhodnutie do Obecného zastupiteľstva v XY ako zmena tohto VZN, resp. jej prílohy.
3. Doplnky a zmeny evidencie pamätihodností budú predkladané Obecnému zastupiteľstvu maximálne 1x ročne.

ČI. 8

**Zrušenie zápisu v evidencii pamätihodností**

1. Ak nastanú nové skutočnosti, môže Obecné zastupiteľstvo zrušiť zápis pamätihodnosti v evidencii pamätihodností Obce XY.
2. Návrh na zrušenie zápisu v evidencii pamätihodností vypracúva OcU na základe podnetu starostu obce, poslanca Obecného zastupiteľstva, hlavného kontrolóra, orgánov štátnej správy a odborných inštitúcii. Iné právnické, fyzické osoby môžu iniciovať návrh zrušenia zápisu pamätihodností v evidencii pamätihodností prostredníctvom starostu a obecného úradu.
3. Spracovateľ (OcU) návrh posúdi, predloží na odborné a dokumentačné účely na vyjadrenie krajskému pamiatkovému úradu, ak ide o nehnuteľné veci predloží návrh na vyjadrenie aj stavebnému úradu.
4. Oznámenie o zmene, respektíve zrušení zápisu pamätihodnosti obce zašle obec aj subjektom, ktorým zaslal oznámenie o zápise.

PIATA ČASŤ

ZÁVEREČNÉ USTANOVENIA

**ČI. 9**

Účinnosť

Toto všeobecné záväzné nariadenie bolo schválené Obecným zastupiteľstvom v XY uznesením Obecného zastupiteľstva č. .......... dňa DD.MM.RRRR.

Toto všeobecné záväzné nariadenie Obce XY nadobúda účinnosť dňa DD.MM.RRRR.

starosta obce

XY

meno a priezvisko

Prílohu tohto VZN tvorí zoznam evidovaných pamätihodností na území Obce XY.

V názov obce dňa DD.MM.RRRR

Vyvesené: DD.MM.RRRR

Zvesené: DD.MM.RRRR